|  |
| --- |
| **Forskrift om avgifter til folketrygden for året 2017 for misjonærer mv. som er opptatt i folketrygden i medhold av folketrygdloven § 2-8** |

|  |  |
| --- | --- |
| Dato | FOR-2016-12-20-1785 |
| Departement | Arbeids- og sosialdepartementet |
| Publisert | I 2016 hefte 18 |
| Ikrafttredelse | 20.12.2016 med virkning fra 01.01.2017 |
| Sist endret |  |
| Endrer | [FOR-2015-12-18-1751](https://lovdata.no/forskrift/2015-12-18-1751) |
| Gjelder for | Norge |
| Hjemmel | [FOR-2016-12-17-1669](https://lovdata.no/forskrift/2016-12-17-1669), [LOV-1997-02-28-19-§23-2](https://lovdata.no/lov/1997-02-28-19/%C2%A723-2), [LOV-1997-02-28-19-§23-3](https://lovdata.no/lov/1997-02-28-19/%C2%A723-3), [LOV-1997-02-28-19-§23-4](https://lovdata.no/lov/1997-02-28-19/%C2%A723-4) |
| Kunngjort | 28.12.2016   kl. 16.35 |
| Korttittel | Forskrift om avgifter til folketrygden for misjonærer mv. i 2017 |

**Hjemmel:** Fastsatt av Arbeids- og sosialdepartementet 20. desember 2016 med hjemmel i stortingsvedtak 17. desember 2016 nr. 1669 om fastsetting av avgifter mv. til folketrygden for 2017, jf. lov 28. februar 1997 nr. 19 om folketrygd (folketrygdloven) § 23-2, § 23-3 og § 23-4.

**§ 1.**Forskriften her omfatter personer som er sendt av norsk misjonsorganisasjon eller menighet for å drive humanitært eller filantropisk arbeid i utlandet, og som er medlem i trygden i medhold av folketrygdloven § 2-8. I særlige tilfelle kan departementet etter søknad bestemme at medlem i trygden som er sendt ut av annen organisasjon, også skal omfattes av forskriften.

Forskriften får anvendelse uten hensyn til hvor i utlandet arbeidet foregår og uten hensyn til hvilken inntekt som oppebæres under utenlandsoppholdet, men oppholdet må ha en varighet på minst to år. Det er et vilkår at vedkommende misjonsorganisasjon mv. har som formål å drive virksomhet av humanitær eller filantropisk art.

Forskriften gjelder uten hensyn til om vedkommende er skattepliktig til Norge og uten hensyn til om arbeidsgiver plikter å betale arbeidsgiveravgift. At en person går inn under forskriften, innebærer ikke at arbeidsgiver er fritatt for å betale arbeidsgiveravgift på grunnlag av lønn eller godtgjørelse som en slik person får under utenlandsoppholdet.

**§ 2.**For medlem i trygden som nevnt i § 1 fastsettes følgende avgifter til folketrygden for 2017:

|  |  |
| --- | --- |
| a) | 5,1 prosent av pensjonsgivende inntekt for den som er medlem i trygden med rett til stønad etter lovens kapittel 5 (helsetjenester), kapittel 7 (gravferd) og § 14-17 (engangsstønad ved fødsel og adopsjon). |

|  |  |
| --- | --- |
| b) | 4,9 prosent av pensjonsgivende inntekt for den som er medlem i trygden med rett til stønad og pensjon etter lovens kapitler 4 (arbeidsløshet), 6 (grunn- og hjelpestønad), 7 (gravferd), 10 (bedring av arbeids-/funksjonsevnen), 11 (arbeidsavklaringspenger mv.), 12 (uføretrygd), 15 (enslig mor eller far), 16 (tidligere familiepleier), 17 (gjenlevende ektefelle), 18 (barnepensjon) og 19 og/eller 20 (alderspensjon). |

|  |  |
| --- | --- |
| c) | 10,0 prosent av pensjonsgivende inntekt for den som er medlem i trygden med rett til alle ytelsene under bokstav a) og b). |

Det skal ikke betales avgift når inntekten er mindre enn kr 54 650. Avgiften må ikke utgjøre mer enn 25 prosent av den del av inntekten som overstiger kr 54 650.

Dersom Arbeids- og velferdsdirektoratet i medhold av folketrygdloven § 2-9 annet ledd samtykker i at medlemskapet også skal omfatte sykepenger etter kapittel 8 og foreldre- og svangerskapspenger etter kapittel 14 og/eller ytelser ved yrkesskade etter kapittel 13, skal det betales følgende tillegg til de foran fastsatte satser:

|  |  |
| --- | --- |
| d) | 1,2 prosent av pensjonsgivende inntekt for sykepenger og foreldre- og svangerskapspenger etter lovens kapittel 8 og 14. |

|  |  |
| --- | --- |
| e) | 0,2 prosent av pensjonsgivende inntekt for ytelser ved yrkesskade etter lovens kapittel 13. |

De her fastsatte avgiftssatser får ikke anvendelse for ervervsinntekt som medlemmet eventuelt har av annen virksomhet enn nevnt i § 1.

**§ 3.**Dersom medlemmet vil kunne få en lavere avgift i medhold av forskrift 20. desember 2016 nr. 1784 om fastsettelse av avgiftsgrunnlag og avgiftssatser i folketrygden for visse grupper medlemmer for året 2017, skal denne lavere avgiften legges til grunn.

**§ 4.**Forskriften trer i kraft straks og gis virkning fra 1. januar 2017. Fra samme dag oppheves forskrift 18. desember 2015 nr. 1751 om avgifter til folketrygden for året 2016 for misjonærer mv. som er opptatt i folketrygden i medhold av folketrygdloven § 2-8.